Juan Zaragueta

Juan Zaragueta Bengoetxea (Orio, Gipuzkoa, 1883ko urtarrilaren 26a - Donostia, Gipuzkoa, 1974ko abenduaren 22a) Euskal Herriko filosofo, idazle eta pedagogoa izan zen.

Neoeskolastika izeneko korrontearen baitan kokatzen da bere pentsamendua.

Eusko Ikaskuntza elkartearen kide sortzailea izan zen. Frankismo garaian katedradun kargua bete zuen Madrilgo Unibertsitate Nagusian, besteak beste. Erregimenak emandako sariak ere irabazi zituen.

Bizitza 

Gasteizko apaizgaitegian egin zituen apaiz-ikasketak, Zaragozako apaizgaitegian teologiakoak eta Zaragozan bertan eta Valladoliden zuzenbidekoak. Apaiztu ondoren, filosofia ikasketak egin zituen Lovainan, 1906-1909. urteetan, eta bertan egin zen doktore.

Irakasletzarako Goi Eskolako erlijio eta moral gaietako irakasle izan zen 1917-1923 bitarteko urteetan, Madrilgo Unibertsitateko Filosofia eta Letretako fakultateko pedagogia saileko katedraduna 1923-1947. urteetan eta unibertsitate bereko filosofia saileko psikologia arrazionaleko katedraduna 1947. urtetik 1953. urtea arte.

Bere azken urteak Donostian bizi zituen.

Obra 

Hauek dira bere obra nagusiak:

 Introducción general a la filosofía (1909)
 El problema del alma ante la Psicología (1910)
 Teoría psico-genética de la voluntad (1914)
 Contribución del lenguaje a la filosofía de los valores (1920)
 El cardenal Mercier: Su vida y su orientación doctrinal (1927)
 El concepto católico de la vida según el cardenal Mercier (bi liburuki, 1930)
 El Cristianismo como doctrina de vida (1939)
  La intuición de la filosofía de Henri Bergson (1941)
 Pedagogía fundamental (1943)
 El lenguaje y la Filosofía (1945)
 Filosofía y vida (egilearen obra nagusia, 1950-1954)
 Problema del bien común (1956) eta
 Los veinte temas que he cultivado en los cincuenta años de mi labor filosófica (1958).

Erreferentziak 

Oriotarrak
Gipuzkoako apaizak
Euskal Herriko filosofoak
Euskal Herriko frankistak
Euskal Herriko pedagogoak
Eusko Ikaskuntzako kideak
Amarapedia
Donostian hildakoak
Madrilgo Complutense Unibertsitateko katedradunak